DÔVODOVÁ SPRÁVA

OSOBITNÁ ČASŤ

**Čl. I**

**K bodu 1**

Vzhľadom na to, že s účinnosťou od 1. novembra 2013 prešli kompetencie v oblasti právnych vzťahov pri výkone práce vo verejnom záujme z Ministerstva práce, sociálnych vecí a rodiny Slovenskej republiky na Úrad vlády Slovenskej republiky, je potrebná zodpovedajúca úprava § 2 ods. 1 návrhu nariadenia vlády Slovenskej republiky ktorým sa mení a dopĺňa nariadenie vlády Slovenskej republiky č. 341/2004 Z. z., ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní v znení neskorších predpisov (ďalej len „nariadenie vlády“).

**K bodu 2**

Ustanovujú sa nové prílohy k nariadeniu vlády. Prílohu č. 1 tvorí Katalóg pracovných činností s prevahou duševnej práce pri výkone práce vo verejnom záujme a prílohou č. 2 sa upravuje Katalóg pracovných činností remeselných, manuálnych alebo manipulačných s prevahou fyzickej práce pri výkone práce vo verejnom záujme.

Predmetné katalógy pracovných činností, ktoré sú súčasťou návrhu nariadenia vlády slúžia na uplatnenie najnáročnejšej pracovnej činnosti zamestnancov vykonávajúcich prácu   
vo verejnom záujme, pričom jednotlivé časti katalógov sú rovnocenné. Na určenie najnáročnejšej pracovnej činnosti sa uplatňuje pracovná činnosť uvedená v ktorejkoľvek časti katalógov za podmienky, že určený kvalifikačný predpoklad a náročnosť pracovnej činnosti zostane zachovaný. Tento postup zamestnávateľa predstavuje relevantné faktory pre účely zaraďovania zamestnancov pri výkone práce vo verejnom záujme do jednotlivých platových tried, ktoré vyjadrujú požiadavky na kvalifikačný predpoklad stupňa vzdelania dotknutého zamestnanca a prípadne aj osobitné kvalifikačné predpoklady potrebné na úspešné vykonávanie pracovných činností zaradených do danej platovej triedy.

Vzhľadom na skutočnosť, že legislatívne zmeny týkajúce sa pracovných činností, ktoré vykonávajú zamestnanci pri výkone práce vo verejnom záujme neboli v nariadení vlády č. 341/2004 Z. z. dlhšie obdobie reflektované, najnáročnejšie pracovné činnosti vykonávané zamestnancami podľa ich pracovnej náplne v rámci druhu práce dohodnutého v pracovnej zmluve neboli uvedené v katalógu pracovných činností aktuálne a v mnohých prípadoch nezodpovedali realite. Zamestnávatelia pri výkone práce vo verejnom záujme boli preto v zmysle § 5 ods. 6 zákona č. 553/2003 Z. z. o odmeňovaní niektorých zamestnancov pri výkone práce vo verejnom a o zmene a doplnení niektorých zákonov v znení neskorších predpisov (ďalej len „zákon č. 553/2003 Z. z.“) nútení prostredníctvom porovnávania reálne vykonávaných pracovných činností s pracovnými činnosťami uvedenými v katalógoch pracovných činností dočasne zaraďovať zamestnancov do platových tried, ktoré najviac zodpovedali potrebným kvalifikačným predpokladom, zložitosti, zodpovednosti, psychickej a tiež fyzickej záťaže predmetných činností.

Cieľom predkladateľa návrhu nariadenia vlády je teda v záujme presnejšieho a spravodlivejšieho zaraďovania zamestnancov do platových tried zosúladiť jednotlivé pracovné činnosti obsiahnuté v katalógoch s platnou legislatívou súvisiacou s vykonávaním konkrétnych pracovných činností. Mnohé pracovné činnosti boli preto z dôvodu ich neaktuálnosti vypustené, prípadne pozmenené. Do katalógov boli taktiež doplnené nové pracovné činnosti. Vzhľadom na uvedené skutočnosti, ide o pomerne rozsiahlu zmenu.

**K bodu 3**

Ustanovujú sa poznámky pod čiarou k odkazom na jednotlivé právne predpisy. V porovnaní s doterajšou právnou úpravou došlo k aktualizácii odkazov na viaceré zákony, vyhlášky a nariadenia vlády.

**Čl. II**

Z dôvodu potreby zosúladenia s účinnosťou zmeny zákona č. 553/2003 Z. z. sa navrhuje účinnosť predmetného nariadenia vlády od 1. januára 2019.